b'\n_START_ARTICLE_\nTlos\n_START_SECTION_\nZgodovina\n_START_PARAGRAPH_\nTlos je bil eno od najstarej\xc5\xa1ih in najve\xc4\x8djih naselij v Likiji. Kasneje so ga zasedli Rimljani, Bizantinci in nazadnje osmanski Turki. Bil je eno od redkih likijskih naselij, ki je bilo neprekinjeno naseljeno do 19. stoletja n. \xc5\xa1t.\n_START_SECTION_\nLega\n_START_PARAGRAPH_\nTlos le\xc5\xbei na vzhodni strani doline reke Ksantos na vrhu skalnega izdanka, ki se dviguje nad ravnico, na kateri stoji sodobna vas. Zahodna, severna in severovzhodna stran izdanka so skoraj navpi\xc4\x8dne stene.\n_START_SECTION_\nZgradbe\n_START_PARAGRAPH_\nZgradbe v naselju, nad katerimi dominirata akropola in trdnjava, ka\xc5\xbeejo vplive razli\xc4\x8dnih kultur. Na pobo\xc4\x8djih, ki vodijo proti akropoli, so \xc5\xa1tevilni likijski sarkofagi in \xc5\xa1tevilne hi\xc5\xa1am in templjem podobne v steno vklesane grobnice. Ena od njih je Belerofonova grobnica, velika templju podobna grobnica z nedokon\xc4\x8danim pro\xc4\x8deljem s \xc5\xa1tirimi stebri in reliefom, na katerem je upodobljen legendarni junak Belerofon na krilatem konju Pegazu. V notranjosti grobnice je kip leva ali leoparda._NEWLINE_Na vrhu hriba so ostanki akropole in likijske trdnjave z obzidjem iz likijskega in rimskega obdobja. Na temeljih stare trdnjave so Osmani za lokalnega guvernerja Kanl\xc4\xb1 Ali A\xc4\x9fo (dobesedno Krvavi aga Ali) zgradili novo._NEWLINE_Naselje se je od zgodnjega likijskega obdobja gradilo predvsem na ju\xc5\xbenem in zhodnem pobo\xc4\x8dju hriba. \xc5\xa0e vedno so vidne terase s cisternami za vodo, zadnje stene hi\xc5\xa1, vklesanih v pobo\xc4\x8dje hriba, agora, gledali\xc5\xa1\xc4\x8de iz rimskega obdobja za gledali\xc5\xa1ke predstave in koncerte, javno rimsko kopali\xc5\xa1\xc4\x8de in ostanki zgodnjebizantinske cerkve._NEWLINE_Na vzno\xc5\xbeju hriba je rimski stadion z 2.500 sede\xc5\xbei. Ohranjenih je samo nekaj sede\xc5\xbeev in arena, ki je zdaj polje lokalnega kmeta. V bli\xc5\xbeini sta dva zasuta granitna stebra, ki sta bila verjetno del portika na severni strani arene._NEWLINE_Vzporedno s stadionom je stala 150 m dolga in pribli\xc5\xbeno 10 m \xc5\xa1irok dvonadstropna zgradba z majhnimi pravokotnimi vrati in velikimi obokanimi vrati v zahodnem zidu, ki je bila verjetno tr\xc5\xbenica. Zgrajena je bila iz skrbno klesanega kamna. Ju\xc5\xbeno od nje je \xc5\xa1iroka zgradba z ve\xc4\x8d prostori in \xc5\xa1tirimi velikimi obokanimi vrati. Desno od tr\xc5\xbenice je palestra z javnim kopali\xc5\xa1\xc4\x8dem._NEWLINE_V bli\xc5\xbeini sta \xc5\xa1e majhno in veliko kopali\xc5\xa1\xc4\x8de s tremi enako velikimi prostori. V najbolj vzhodnem prostoru ja apsida s sedmimi okni, obrnjenimi proti jugu, med lokalnim prebivalstvom znana kot Yedi Kap\xc4\xb1lar (Sedem vrat). Prostor bi lahko bil eksedra v javnem kopali\xc5\xa1\xc4\x8du, Opramoasovo darilo darilo Tlosu in obdobja 100-150 n. \xc5\xa1t. Rimsko gledali\xc5\xa1\xc4\x8de ima 34 vrst sede\xc5\xbeev. Del odrske scene \xc5\xa1e vedno stoji. Okoli njega so raztreseni \xc5\xa1tevilni kamniti okraski. Napis pravi, da je gledali\xc5\xa1\xc4\x8de darilo bogatih me\xc5\xa1\xc4\x8danov in verskih dostojanstvenikov. Donacije so zna\xc5\xa1ale od 3.000 denarijev, ki jih je prispeval visoki sve\xc4\x8denik Dioniz, do skromnih 100 denarijev. Ve\xc4\x8djo vsoto denarja za gledali\xc5\xa1\xc4\x8de je prispeval tudi filantrop Opramoas. Iz napisov je razvidno, da se je gradilo najmanj 150 let.\n_START_SECTION_\nRegionalni pomen\n_START_PARAGRAPH_\nTlos je bil eno od \xc5\xa1estih glavnih likijskih mest in verjetno eno od najmo\xc4\x8dnej\xc5\xa1ih, saj je imel v Likijski zvezi tri volilne glasove. V rimskem obdobju so ga imenovali \xc2\xbbnajsijajnej\xc5\xa1a metropola likijskega ljudstva\xc2\xab. Likija je bila do leta 168 pr. n. \xc5\xa1t. podrejena Rodosu, potem pa ji je Rimska republika podelila neodvisnost._NEWLINE_Napisi razkrivajo, da so bili me\xc5\xa1\xc4\x8dani Tlosa razdeljeni v ve\xc4\x8d socialnih razredov (demes). Znana so tudi imena treh najslavnej\xc5\xa1ih legendarnih likijskih herojev: Belerofona, Jobta in Sarpedona. V mestu je bila tudi judovska skupnost s svojimi sodniki.\n_START_SECTION_\n\xc5\xa0kofija\n_START_PARAGRAPH_\nTlos je bil kr\xc5\xa1\xc4\x8danska \xc5\xa1kofija, podrejena metropolitskemu sede\xc5\xbea v Miri, prestolnici rimske province Likije. Na koncilu v Kalcedonu leta 451 jo je zastopal \xc5\xa1kof Andrej, sopodpisnik pisma, ki so ga leta 458 \xc5\xa1kofje iz Likije poslali bizantinskemu cesarju Leonu I. Tra\xc4\x8danu zaradi umora Proterija Aleksandrijskega. Na sinodi, ki jo je leta 536 sklical patriarh Meneas Konstantinopelski, je \xc5\xa1kofijo zastopal \xc5\xa1kof Evstahij. Na Trulanski sinodi leta 692 je bil \xc5\xa1kof Joanes, na drugem nicejskem koncilu leta 787 Konstantin in na Fotijevem koncilu v Konstantinoplu leta 879 nek drug Andrej._NEWLINE_Tlos ni ve\xc4\x8d \xc5\xa1kofija ampak titularni sede\xc5\xbe katoli\xc5\xa1ke cerkve.\n_START_SECTION_\nPonovno odkritje\n_START_PARAGRAPH_\nTlos je ponovno odkril Charles Fellows leta 1838. Njemu je sledil Thomas Abel Brimage Spratt, ki je izjavil, da bi \xc2\xbbbolj veli\xc4\x8dasten prostor za slavno mesto te\xc5\xbeko na\xc5\xa1li v celi Likiji\xc2\xab.\n_START_SECTION_\nMitologija\n_START_PARAGRAPH_\nV mitologiji je bilo mesto, v katerem sta \xc5\xbeivela junak Belorofon in njegov krilati konj Pegaz. Znano je, da je v nekropoli v Tlosu Belorofonu posve\xc4\x8dena kraljevska grobnica.\n_START_SECTION_\nSodobi Tlos\n_START_PARAGRAPH_\nNa vrhu sosednjega hriba je vas Yaka z nasadi granatnih jabolk. Tlos je priljubljena turisti\xc4\x8dna destinacija za turiste, ki pre\xc5\xbeivljajo po\xc4\x8ditnice v bli\xc5\xbenjih obalnih mestih Fethiye, Kas in Kalkan._NEWLINE_Na vhodu v Tlos stoji majhen bel kiosk za prodajo vstopnic. Nasproti akropole je nekaj majhnih gostinskih lokalov s toaletnimi in parkirnimi prostori in izvir pitne vode.'